Шанхай_Мастэрс_2014_(снукер)
Другі дзень (9 верасня)
Другая сесія другога гульнявога дня ўключала ў сябе яшчэ чатыры матчы 1/16 фіналу. 16-ы нумар пасеву Роберт Мілкінс гуляў супраць ірландца Фергала О'Браена, які займаў 29-е месца ў рэйтынгу. 42-гадовы О'Браен дамінаваў у першых дзвюх партыях, выйграўшы іх з вышэйшым брэйкам у 75 ачкоў, у той час, як яго сапернік, які два разы праходзіў у 1/8 фіналу гэтага спаборніцтва, набраў толькі 23 бала. Пасля гэтага ірландскі снукерыст перамог у трэцяй партыі на каляровых шарах, а з дапамогай пераможнай серыі ў 38 ачкоў ён узяў верх у чацвёртым фрэйме, і лік у матчы стаў 4:0. 38-гадовы Мілкінс пакінуў за сабой пятую партыю, забіўшы апошнія зялёны і руды шары, і размачыў лік, пасля чаго О'Браен выканаў брэйк у 63 ачкі ў шостым фрэйме і пазней давёў партыю і ўвесь паядынак да перамогі з лікам 5:1 і ў другі раз выйшаў у 1/8 фіналу Шанхай Мастэрс. 6-ы нумар сусветнага рэйтынгу Джад Трамп сустракаўся з валійцам Дамінікам Дэйлам. Англічанін, які быў у фінале Шанхай Мастэрс 2012 года, але ў чатырох астатніх розыгрышах, у якіх ён прымаў удзел, саступаў адразу ў 1/16 фіналу , выйграваў ва ўсіх пяці папярэдніх матчах паміж гульцамі (усе на рэйтынгавым узроўні), у тым ліку два разы на чэмпіянатах свету ў 2012 і 2013 гадах. Ён узяў першы фрэйм на каляровых шарах, але Дэйл, пераможца дэбютнага розыгрышу Шанхай Мастэрс у 2007 годзе, дамінаваў у другой партыі і зраўняў лік. 25-гадовы Джад, які атрымаў рэйтынгавы тытул на адкрытым чэмпіянаце Аўстраліі ў пачатку сезона, аформіў серыю ў 100 балаў (відэа) у трэцім фрэйме, пасля чаго яго праціўнік пакінуў за сабой чацвёртую партыю, дзякуючы серыі ў 57 балаў. 24-ы сеяны турніру пачаў пяты фрэйм брэйкам у 45 балаў, пасля чаго давёў яго да перамогі на каляровых, і выдатна правёў дзве наступныя партыі, зрабіўшы два сэнчуры, 103 (відэа) і 102 (відэа) ачкі, і выйшаў у 1/8 фіналу шанхайскага рэйтынгавага турніру ўпершыню з трыумфальнага 2007 года і ў другі раз у кар'еры. Такім чынам, Джад Трамп далучыўся да О'Салівана і Хокінса, якія, будучы гульцамі топ-8, вылецелі з турніру ў першым раўндзе. Таксама ў гэты час да стала выйшлі дзеючы пераможца турніру Дзін Цзюньхуэй з Кітая і 38-ы сеяны Джэк Лісоўскі з Англіі. 3-і нумар рэйтынгу дамінаваў у першых двух фрэймах і павёў у ліку 2:0, пасля чаго Лісоўскі, які ў другі раз пасля 2011 года патрапіў на спаборніцтва, выйграў трэцюю партыю на каляровых шарах. Азіят вярнуў сабе ініцыятыву і выйграў дзве наступныя партыі, аформіўшы серыю ў 128 ачкоў (відэа) у пятым фрэйме і зрабіўшы лік 4:1. Пры ліку 0:1 у шостай партыі 23-гадовы Джэк пачаў атаку, але спыніўся на 44 балах, дазволіўшы апаненту павесці пераможную серыю ў 67 ачкоў і выйсці ў наступны раўнд з лікам 5:1. Такім чынам, Дзін выйшаў у 1/8 фіналу Шанхай Мастэрс у другі раз запар і ў пяты раз у кар'еры. Апошнім матчам, які завяршыўся ў другі гульнявы дзень, стала сустрэча 12-га сеянага Рыкі Уолдэна, які выйграў свой першы рэйтынгавы турнір у Шанхаі ў 2008 годзе, і Майкла Холта, паўфіналіста леташняга розыгрышу. 36-гадовы Холт павёў у ліку 46:1 у стартавым фрэйме, пасля чаго яго праціўнік выканаў серыю ў 46 балаў і пазней выйшаў наперад з лікам 62:47, але Майкл зарабіў 18 штрафных ачкоў і здабыў перамогу ў партыі на апошнім ружовым шары, адкрыўшы лік у паядынку. 31-гадовы Рыкі Уолдэн пачаў другі фрэйм серыяй у 67 балаў і пазней давёў партыю да перамогі на апошнім сінім шары і зраўняў лік у паядынку. Майкл Холт выйграў трэці фрэйм з серыяй у 66 балаў, а пры ліку 0:43 у чацвёртым фрэйме выдрапаў яго на каляровых шарах і сышоў на перапынак пры ліку 3:1 на сваю карысць. Уолдэн пакінуў за сабой пятую партыю, аформіўшы брэйк у 80 балаў, а таксама вёў з лікам 40:0 у наступнай, але Холт адыграў адставанне і пакінуў за сабой партыю, зачысціўшы каляровыя шары з зялёнага да ружовага, і зрабіў лік 4:2, пасля чаго дамінаваў у сёмым фрэйме і давёў матч да перамогі з лікам 5:2, у другі раз запар і ў трэці раз у кар'еры выйшаўшы ў 1/8 фіналу шанхайскага спаборніцтва.